SSIเพิ่มทุน1.3หมื่นล.
วาโนเมทผู้ค้าเหล็กโลกร่วมทุน ไตรมาส2ขาดทุน5,200ล้าน
15 ส.ค. 2555

วาโนเมทผู้ค้าเหล็กโลกร่วมทุน ไตรมาส2ขาดทุน5,200ล้าน
SSI เพิ่มทุน 1.28 หมื่นล้านบาท รับวงจรอุตสาหกรรมดึงผู้ค้าเหล็กโลก “วาโนเมท เอจี” ร่วมทุนเสริมแกร่ง
นายวิน วิริยประไพกิจ ประธานเจ้าหน้าที่บริหารกลุ่มและกรรมการผู้จัดการใหญ่ บริษัท สหวิริยาสตีลอินดัสตรี (SSI) เปิดเผยว่า จะเสนอเรื่องต่อที่ประชุมผู้ถือหุ้นเพื่อขออนุมัติเพิ่มทุน 413 ล้านเหรียญสหรัฐ หรือ 1.28 หมื่นล้านบาท (31 บาทต่อเหรียญสหรัฐ) พร้อมเซ็นสัญญากับบริษัท วาโนเมท เอจี ผู้ค้าเหล็กรายสำคัญของโลก เข้าร่วมลงทุนในวงเงินไม่เกิน 170 ล้านเหรียญสหรัฐ (ราว 5,140 ล้านบาท)
ขณะที่ส่วนที่เหลือจะจำหน่ายแก่ผู้ถือหุ้นเดิมและนักลงทุนเฉพาะเจาะลง เพื่อสร้างความแข็งแกร่งด้านเงินทุน 
นายวิน กล่าวว่า จะนำเงินที่ได้ไปใช้ดังนี้ ประการแรก เพิ่มทุนใน SSI UK จำนวนไม่เกิน 170 ล้านเหรียญสหรัฐ (ราว 5,100 ล้านบาท) SSI UK จะนำเงินที่ได้ไปชำระคืนเงินกู้ระยะสั้นและเงินกู้ยืมเพื่อใช้เป็นเงินทุนหมุนเวียนทั้งหมดหรือบางส่วนที่วาโนเมทเลือกที่จะเปลี่ยนเป็นหุ้นสามัญเพิ่มทุนตามบันทึกข้อตกลงการร่วมทุน 
ประการที่สอง นำไปใช้ซื้อคืนหุ้นกู้แปลงสภาพคงค้างของบริษัทในวงเงินไม่เกิน 1,800 ล้านบาท
ประการที่สาม นำไปชำระคืนเงินกู้ยืมด้อยสิทธิพร้อมดอกเบี้ยจำนวนไม่เกิน 33 ล้านเหรียญสหรัฐ (ราว 990 ล้านบาท) และที่เหลือนำไปใช้เป็นเงินทุนในการดำเนินธุรกิจ ลดหนี้ และ/หรือหมุนเวียนในบริษัทและ SSI UK
“การจัดโครงสร้างทางการเงินครั้งนี้รวมทั้งการเข้ามาร่วมทุนของวาโนเมทจะทำให้โครงสร้างเงินทุนของบริษัทมีความแข็งแกร่งเพียงพอ พร้อมรองรับวงจรอุตสาหกรรมเหล็กโลกได้อย่างมั่นคง อัตราหนี้สินต่อทุน (D/E) ลดลงจากประมาณ 3.1 เป็น ประมาณ 1.6 มีความยืดหยุ่นทางการเงิน เงินทุนหมุนเวียนเพิ่มมากขึ้นในขณะที่ต้นทุนทางการเงินลดลง และสร้างโอกาสในการดำเนินธุรกิจ ประการสำคัญคือ การส่งเสริมตำแหน่งทางการตลาดผ่านความสัมพันธ์ทางธุรกิจที่มีกับวาโนเมทมายาวนาน รวมถึงขยายตลาดไปยังตลาดใหม่ๆ ทั่วโลก”
สำหรับผลการดำเนินงานของ SSI ไตรมาส 2/2555 มีผลขาดทุนสุทธิ 5,022 ล้านบาท ขาดทุนเพิ่มขึ้น 77% จากไตรมาส 1/2555 และขาดทุนสุทธิ เพิ่มขึ้น 377% จากไตรมาส 2/2554 
ทั้งนี้ ผลประกอบการเป็นไปตามการคาดการณ์ของบริษัทในสภาวะอุตสาหกรรมเหล็กที่ไม่แน่นอน แต่ต่ำกว่าที่ตลาดคาด เพราะผลกระทบจากวิกฤตเศรษฐกิจยุโรป ราคาเหล็กลดลง ค่าใช้จ่ายของธุรกิจโรงถลุงที่เกิดจากการลงทุนเพิ่มและการเลื่อนกำหนดผลิตและธุรกิจเหล็กแผ่นรีดร้อนตั้งสำรองค่าเผื่อการลดมูลค่าของสินค้าคงเหลือและตั้งสำรองจากภาระผูกพันตามสัญญาซื้อวัตถุดิบเป็นจำนวนรวม 451 ล้านบาท
อย่างไรก็ตาม ธุรกิจเหล็กแผ่นรีดร้อนรักษาระดับการขายได้ในระดับปกติ แม้จะประสบปัญหาทุ่มตลาดสินค้าเหล็กแผ่นรีดร้อนเจือโบรอนและโครเมียม HRC Rolling Margin ดีขึ้นเป็น 15.8% ส่วนธุรกิจโรงถลุงเหล็กที่ประเทศอังกฤษเริ่มผลิตวันที่ 18 เม.ย. 2555 และส่งเหล็กแท่งแบนให้โรงงานเหล็กแผ่นรีดร้อนบางสะพานแล้ว 1.34 แสนตัน ณ สิ้นเดือน มิ.ย. 2555
นายวิน กล่าวว่า เศรษฐกิจโลกและภาวะตลาดเหล็กโลกผันผวนมากในไตรมาส 2 ที่ผ่านมา ทำให้ราคาเหล็กและวัตถุดิบต่างๆ ซึ่งปรับราคาขึ้นมาอย่างต่อเนื่องจากเดือน ม.ค. กลับลดลงอย่างรวดเร็วตั้งแต่ปลายเดือน พ.ค.จนถึงปัจจุบันเช่นเดียวกับราคานํ้ามันดิบ 
ทั้งนี้ แม้ว่าธุรกิจเหล็กแผ่นรีดร้อนของบริษัทจะกลับมามีค่าการรีดที่ดีขึ้นและมีกำไรขั้นต้นที่ดี และธุรกิจโรงถลุงเหล็กจะสามารถเริ่มผลิตได้เป็นผลสำเร็จตั้งแต่กลางเดือน เม.ย.และสามารถมีผลผลิตที่น่าพอใจใน 4 เดือนที่ผ่านมา ถึงจะยังเพิ่มผลผลิตยังไม่เกินจุดคุ้มทุน ทั้งสองธุรกิจกลับต้องมาตั้งสำรองค่าเผื่อการลดมูลค่าของสินค้าคงเหลือ ณ ปลายไตรมาส ทำให้ผลประกอบการไตรมาสนี้ไม่สะท้อนให้เห็นถึงธุรกิจหลักของบริษัทที่มีแนวโน้มดีขึ้นเรื่อยๆ
“สิ่งที่สำคัญสำหรับบริษัทในครึ่งปีหลังคือ การทำกำไรและการสร้างความแข็งแกร่งทางการเงิน โดยแนวโน้มยอดขายของกลุ่มในปีนี้น่าจะเข้าเป้าหมาย 6 หมื่นล้านบาทที่ตั้งไว้ เนื่องจากมีการผลิตเหล็กแท่งแบนป้อนเป็นวัตถุดิบให้กับตนเองได้อย่างสมํ่าเสมอ” นายวิน กล่าว 
ราคาเหล็กและวัตถุดิบซึ่งปรับตัวลงมา เริ่มจะปรับฐานและทรงตัว ซึ่งจะทำให้ค่าการถลุงและค่าการรีดกลับมาปกติ 
ด้านแผนการเพิ่มทุนของบริษัทที่จะขายหุ้นเพิ่มทุนให้กับพันธมิตรทางธุรกิจ และการเน้นการบริหารสภาพคล่อง จะทำให้บริษัทมีหนี้สินลดลงและมีเงินทุนหมุนเวียนที่เพียงพอ